Chaos Ivana Valentoviča pokračuje. 

Chaotický a netransparentný prístup ministra zdravotníctva k závažným zmenám v legislatíve pokračuje. Potom, čo v rozpore s legislatívnymi pravidlami vlády predložil návrh novely zákona o zdravotnom poistení do skráteného pripomienkového konania, deň po jeho ukončení, sa bez udania zrozumiteľného dôvodu rozhodol predĺžiť lehotu na pripomienkovanie až do 26. júna.


„Prístup ministra nám pripomína poker. Je to o neustálom zavádzaní, blufovaní a hazarde. V skutočnosti však ide predovšetkým o bezradnosť Ivana Valentoviča, ktorý nevie splniť ideologické zadania, keďže sú v zjavnom rozpore s Ústavou SR, ale aj s medzinárodnými zmluvami“, povedal Eduard Kováč, výkonný riaditeľ Združenia zdravotných poisťovní SR (ZZP SR).


ZZP SR poukazuje na fakt, že už viac ako pol roka pretrváva destabilizácia a právna neistota vo verejnom zdravotnom poistení. 

„Ivan Valentovič už polroka predvádza divadlo, ktoré vyzerá asi tak, že urobí jeden krok vpred a následne dva kroky vzad. Žiadame, aby verejnosti transparentne a zrozumiteľne preukázal právne analýzy, ktoré by jasne vyvrátili hrozbu protiústavnosti a najmä konflikt s medzinárodným právom,  alebo aby prestal hazardovať a skončil so zneisťovaním celého sektora“, uzavrel Eduard Kováč. 


